ПЛАН ЗА ДЕЙНОСТТА НА НЧ „ИВАН ВАЗОВ-1871“

 ПРЕЗ 2022 ГОДИНА

През изминалата 2021 година успяхме да извършим макар и частичен, ремонт на покрива над библиотеката. Благодарение на това се направи и ремонт на част от библиотеката и компютърната зала към нея. Освен това се ремонтираха още пет стаи, коридора и четири тоалетни. Ел. системата също бе подменена.

Като основни цели и приоритети относно материално техническата база през 2022 година сме си поставили няколко задачи:

1. Да се ремонтира детски отдел на библиотеката.
2. Да се ремонтират поне още три стаи, в които да репетират самодейците ни.
3. Съвместно с община Сопот - да се ремонтира частта от покрива над зрителната зала, самата зала и тоалетните към нея и др.
* Също така предвиждаме неспирно търсене на начини, форми и средства за развитие и укрепване на читалището като важна обществена институция, съхраняваща бит, фолклор, традиции, обичаи, песни и др.
* Развитие и обогатяване на културния живот в града ни.
* Развиване и подпомагане на любителското художествено творчество.
* Създаване на все по-добри условия за нормално функциониране на самодейните ни състави.
* Организиране на още школи, курсове, концерти, театри, чествания.
* Поддържане и обогатяване на библиотеката и читалнята ни.
* Развиване на допълнителни дейности – кандидатстване по проекти, рекламна, информационна и др. дейности, които също да подпомогнат и осигурят поддръжката и развитието на прекрасното ни читалище.

 **ОТЧЕТ**

**ЗА ДЕЙНОСТТА НА НАРОДНО ЧИТАЛИЩЕ**

**„ИВАН ВАЗОВ-1871“ – ГР. СОПОТ**

**ЗА 2021 г.**

Уважаеми дами и господа,

 Измина поредната година от дейността на Народно читалище „Иван Вазов - 1871” в пандемична обстановка, която изключително много затрудняваше дейностите на читалището, тъй като всяка една дейност е свързана с присъствието на хора, а както знаете всички, в това отношение имаше ограничения.

Независимо от това обстоятелство, годината беше изпълнена с разнообразна дейност, с много осъществени изяви и значима културни прояви. През този период на пандемия се опитвахме да съхраним читалищна дейност и художествено-творческите състави, да я осъвременим и обогатим, водени от стремежа за участие в един ефективен процес на утвърждаване ролята на читалището, като водеща културна институция в духовния живот на нашия град.

 През 2021 година читалището осъществяваше дейността си в съгласие със своите програмни цели, заложени в Устава, ЗНЧ и културната програма на читалището. Основните насоки в работата ни бяха свързани с поддържане и надграждане на дейностите в читалището чрез създаване на условия за реализиране и изява на действащите към читалището формации, както и с поддържане на материалната база.

През изминалата година се положиха много усилия в търсене на нови възможности за обогатяване библиотеката на читалището. Освен, че се извърши сериозен ремонт на библиотечните помещения, се обогати и библиотечния фонд на читалището чрез участие в проекти към Министерство на културата за нови книги, като спечели такъв проект на стойност 911.03 лева, както и набиране на дарения чрез различни инициативи. Много книги бяха дарени, като изражението на даренията в лева е в размер на 3906 лева и 29ст. По този начин обновихме библиотечния фонд и за най-малките наши читатели. Променихме работното време на библиотеката с цел, работещите граждани да могат да посещават библиотеката след приключване на работното им време. Библиотеката при читалището разполага с фонд – 23 218 книжни единици към края на 2021г. и за същата година има 481 броя читатели, от които 282 деца до 14 години. Това е показател, че Читалищната библиотека е намерила възможност да приобщи читателите, особено учащите, към книгите и ползването на библиотеката като информационен център за знания.

Независимо от пандемията, изминалата година, беше година на много изяви – не само читалищни, но и съвместни с Община Сопот, къща-музей „Иван Вазов”, Център за работа с деца, Център за обществена подкрепа, Клуб на пенсионера, Клуб на инвалида, Комплекс за социални услуги, НУ ,,Неделя Петкова“, ПГ ,,Ген. Вл. Заимов“ и прочее. Отбелязаха се много годишнини, тъй-като градът ни е дал на България много видни личности, оставили своя отпечатък в историята на цялата ни държава, а не само в историята на града ни.

Младежкият ни драматичен театър ,,Матей Икономов“ взе участие във фестивала на любителските театри на името на Кръстьо Пишурка в град Лом. Взе заслужено 1-во място за младежки спектакъл, статуетка, грамота и 100 лева парична награда, а режисьора на постановката г-жа Стоянка Фъркова получи 2-ра награда за

женска роля, статуетка и грамота. На 7 юли бе представена и гледана с небивал интерес постановката ,,Земетръс“ на нашите самодейци от Младежкия драматичен театър ,,Матей Икономов“. На 23 юли по покана на кмета на с. Климент, самодейците ни от Младежкия драматичен театър ,,Матей Икономов“ гостуваха на тяхна сцена. На 18 август по покана на секретаря на НЧ ,,Просвета-1907“, с. Ръжево Конаре и по случай празника на селото, самодейците от МДТ ,,Матей Икономов“ гостуваха и представиха отново постановката ,,Земетръс“. На 25 август – поредно отправена покана от председателя на читалището в гр. Баня за гостуване на Младежкият ни драматичен театър ,,Матей Икономов“, по случай празника на града.

През изминалата година бяха организирани изложби и благотворителни базари в навечерието на празниците Баба Марта, Великден, Коледа.

**През месец** **януари 2021 г.**

* На 5 януари отбелязване 161 годишнина от рождението на генерал Георги Вазов. Почетохме паметта му с поднасяне на цветя.
* Отбелязване на 143 години от освобождението на Сопот от османско владичество. По този повод поднесохме венец на 13 януари 2021 г.
* Взехме участие в традиционния курбан за здраве и благоденствие на жителите на община Сопот – 18 януари 2021 г.
* Библиотеката ни бе една от 100-те библиотеки, които получиха дарение от детски книжки от фондация ,,Детски книги“ и издателство ,,Timelines”.

**През месец февруари 2021 г.**

* На 19 февруари участвахме във възпоменателна церемония в памет на Васил Левски 148 години от обесването му и поднасяне венец пред паментната плоча в град Сопот.

**През месец** **март 2021 г.**

* На 1 март 2021 год., скъпа гостенка в читалището ни беше Баба Марта, която върза за здраве мартенички на всички ученици, обучаващи се в школата ,,Приложно изобразително изкуство“, а също и на учениците, посещаващи курса по рисуване, към НЧ ,,Иван Вазов-1871“, с ръководител г-н Атанас Карадечев.
* Бе отбелязан е Денят на самодееца - 1 март, с поздравителен адрес към всички самодейци.
* По повод 143 годишнината от освобождението от турско робство, на 2 март –участие в историческа възстановка и поднасяне на венец от НЧ ,,Иван Вазов-1871“ .
* По случай националния празник – на 3 март, участие в тържествена заря-проверка и поднасяне венец от читалището ни пред паметника на Иван Вазов.
* На 8 март учениците от клуб ,,Графичен дизайн“ към ЦРД, които всяка седмица

се обучават в компютърната ни зала, изработиха с много любов и желание прекрасни картички, по случай празника.

* На 19 март 2021 г. във връзка със заповед на министъра на здравеопазването, бе издадена също такава от председателя г-жа Антонина Цочева, съгласно която от 22.03. до 31.03.2021 г. включително, преустановихме всички репетиции и занимания на съставите и школите, както и спряхме посещенията, и обслужванията на читателите в библиотеката.
* Предвид пандемичната обстановка, световния ден на театъра бе отбелязан само с поздравителен адрес към самодейците от МДТ ,,Матей Икономов“.

**През месец** **април 2021 г.**

* По повод 2 април – международния ден на детската книга и маратона на четенето, в читалищната библиотека се връчиха на номинираните от специална комисия най-четящи деца, награди с грамоти и лакомства, с пожелания да запазят завинаги любовта към книгите и четенето.
* На 10 април 2021 год., в читалището ни отвори врати образователен център ,,Алфахен“, управляван от г-жа Ивелина Дусова и предлагащ обучение по английски език.
* На 17 април стартира дейността си и музикална школа ,,Алмадин“, предлагаща уроци по пеене за начинаещи и напреднали, участие във вокална група, както и уроци по солфеж, с художествен ръководител Ваня Узунова.
* На 20 април 2021 год. приключи изцяло измазването и ремонтирането на компютърната зала на читалището.
* По случай 22 април – международния ден на Земята, гостуваха децата от детски парламент към Центъра за работа с деца. По този повод децата бяха изработили плакати и клип, свързани с този ден. Запознаха се с голямото разнообразие от енциклопедии за природата, екологията и животинския свят на библиотеката ни.
* На 26 и 27 април, на наша сцена се игра юбилейния спектакъл ,,Под игото – 1894“ на драматичен театър ,,Рачо Стоянов“ – гр. Габрово, посветен на 170 годишнината от рождението на Иван Вазов и 75 годишнина от създаването на драматичния театър в Габрово.

**През месец** **май 2021 г. се проведоха ежегодните майски дни на културата**

* На 11 май – състояха се две прожекции на българския комедиен филм ,,Голата истина за група Жигули“ в зрителната зала.
* На 14 май – отбелязване на 153 години от рождението на ген. Владимир Вазов, отдаване почит и поднасяне цветя на паметника му.
* На 17 май в библиотеката ни се проведе литературна вечер под надслов ,,Върви народе възродени“, с участието на творци от литературен клуб към КМ ,,Иван Вазов“.
* На 18 май гостуване на наша сцена на хасковския театър ,,Иван Димов“ с комедийната постановка ,,Различен от всички“.
* На 18 май – поздравителен адрес от читалището ни към колектива на Къща - музей ,,Иван Вазов“, по повод денят на музеите и музейните работници.
* На 21 май по случай 150 годишнината на НЧ ,,Иван Вазов-1871“ и в чест на светите братя Кирил и Методий, бе подредена изложба с рисунки и творения на талантливите деца от школата ,,Приложно изобразително изкуство“ във фоайето на читалището.
* На 24 май, съвместно с община Сопот, всички училища, детски градини и Къща – музей ,,Иван Вазов“ отбелязахме тържествено Деня на славянската писменост и култура, а също и 150 годишнината на читалището ни. Получихме поздравителни адреси и цветя от кмета на Община Сопот - Деян Дойнов, Съюза на народните читалища, колегите от НЧ ,,Васил Левски -1861“ – гр. Карлово и др.

В празника взеха участие децата от музикална школа ,,Алмадин“ и младежки танцов състав ,,Копсис“ към читалището ни.

На 28 май – гостува на наша сцена музикалния спектакъл ,,Невястата“ на фолклорен състав ,,Родопа“ – гр. Смолян.

* Като финал на майските дни на културата в града ни и в навечерието на празника на детето 1 юни – гостува ,,Малка театрална компания“ с пиеса за малки и пораснали деца ,,Каквото направи дядо, все е хубаво“, по мотиви на Ханс Кристиян Андерсен.

**През месец** **юни 2021 г.**

* Ежегодно предвиждания за месец юни по културна програма фестивал за стара градска песен ,,С мечти и блянове крилати“, не се състоя.
* От 16 до 20 юни бяха организирани юнски дни на културата в града ни, съвместно с община Сопот, Къща - музей ,,Иван Вазов“ и НЧ ,,Иван Вазов-1871“.
* На 16 юни открихме дните на културата със съвместен концерт на състави и школи към НЧ ,,Иван Вазов-1871“ и НЧ ,,Васил Левски-1861“ под мотото ,,НИЕ СМЕ ТУК! ЗАЕДНО!“
* На 17 юни се проведе среща-разговор с Катя Зографова – литературовед, писател, уредник в Националния литературен музей. Представяне на книгата ,,Хроники на Вазовия род“, 3 броя от която получихме дарение за библиотеката ни.
* На 18 юни се състоя кинопрожекция на филма ,,Февруари“, в памет на големия актьор Иван Налбантов, в зрителната зала на читалището.
* На 20 юни в зрителната зала на читалището се проведе биографичен шоу спектакъл ,,Шоуто на Ники Урумов“. За финал – концерт на състави и школи при НЧ ,,Иван Вазов-1871“.
* На 24 юни, по случай Еньовден, стартирахме чудесна инициатива, да направим част от центъра и читалището цветни и красиви, съвместно с г-жа Анелия Бочева, жени от клуб на пенсионера и от клуб на инвалида.
* На 27 юни 2021 г. сцената в зрителната зала на читалището бе необичайно изглеждаща. Там бе открит и проведен национален шампионат по карате-кудо, който премина изключително успешно и интересно. Бяха раздадени грамоти, купи и медали на всички класирали се.
* За финал на месеца, на 30 юни посрещнахме на наша сцена актьорите на Народен театър ,,Иван Вазов“ София,които представиха спектакъла ,,Двубой“ с режисьор Мариус Куркински.

**През месец** **юли 2021 г.**

* Вазовите празници, посветени на 171 годишнината от рождението на Иван Вазов стартираха на 4 юли с участието на децата от музикална школа ,,Алмадин“, самодейни състави към НЧ ,,Васил Левски 1928“ с. Климент, които ние поканихме специално за празника, Кристина Димитрова, Искрен Пецов и Димана.
* На 9 юни ни гостуваха актьорите от младежки театър „Николай Бинев“ с постановката ,,Сюрприз“ по разкази на Чудомир.
* На 16 юли бе представена и гледана с небивал интерес постановката ,,Земетръс“ от нашите самодейци от МДТ ,,Матей Икономов“.
* Пред паметната плоча на Васил Левски в град Сопот поднесохме цветя и отбелязахме 184 годишнина от рождението на Апостола на свободата.
* На 23 юли по покана на кмета на с. Климент, самодейците ни от Младежки драматичен театър ,,Матей Икономов“ гостуваха на тяхна сцена.

**През месец** **август 2021 г.**

* На 18 август по покана на секретаря на НЧ ,,Просвета-1907“, с. Ръжево Конаре и по случай празника на селото, самодейците от МДТ ,,Матей Икономов“ гостуваха и представиха отново постановката ,,Земетръс“.
* На 25 август – поредно отправена покана от председателя на читалището в гр. Баня за гостуване на МДТ, по случай празника на града.

**През месец** **септември 2021 г.**

* По повод празника на община Сопот - 5 септември, община Сопот, Къща-музей ,,Иван Вазов“ и НЧ ,,Иван Вазов – 1871“ съвместно организирахме празнична програма, във връзка с честването на това събитие.
* На 22 септември – отбелязване на 100 години от смъртта на бележития наш съгражданин Иван Вазов.
* На 23 септември ни гостуваха актьори от общински театрален състав ,,Театър под звездите“ при НЧ ,,Развитие – 1898“ село Орешак, с авторски спектакъл ,,Огънят на имането“.
* На 30 септември гости на наша сцена бяха актьорите от Драматичен театър ,,Рачо Стоянов“ гр. Габрово с пиесата ,,Свекърва“ по Антон Страшимиров.

**През месец** **октомври 2021 г.**

* Сключихме споразумение с директора на Центъра за работа с деца, според което в сградата на читалището ни през 2021/2022 год. да се провеждат събиранията на ,,Общински детски и младежки парламент“, курсове по рисуване, детска театрална школа и занятия по графичен дизайн в компютърната зала на библиотеката.
* Младежки драматичен театър ,,Матей Икономов“ град Сопот, взе участие във фестивала на любителските театри на името на Кръстьо Пишурк в град Лом. Взе заслужено 1-во място за младежки спектакъл, статуетка, грамота и 100 лева парична награда, а режисьора на постановката г-жа Стоянка Фъркова получи 2-ра награда за женска роля, статуетка и грамота.
* На 6 октомври ни гостува сатирично комедийната постановка ,,Духовен бульон с картофи“.
* Плануваните и предвидени гостувания, съответно за 21.10.2021 г. на театрално музикален център Кърджали с комедийната постановка ,,Застреляй идиотите“ и на 27.10. на музикално драматичен театър ,,Константин Кисимов“ гр. В. Търново с мюзикъла ,,Криворазбраната цивилизация“ се отмениха за съжаление във връзка със заповед на министъра на здравеопазването.

**През месец** **ноември 2021 г.**

През месец ноември, предвид пандемичната обстановка в страната, не можем да се похвалим с културно масови мероприятия, освен проведеното за втори път обучение за гласуване с машина – за президентските избори. Такова обучение беше направено и за парламентарните избори.

**През месец** **декември 2021 г.**

* По инициатива на Настоятелството на читалището, Български червен кръст, Клуб ,,Милосърдие“, Център за работа с деца, Център за обществена подкрепа, Къща-музей ,,Иван Вазов“, Клуб на пенсионера ,,Копсис“, Клуб на инвалида, Детска градина ,,Роза“, Детска градина ,,Приказен свят“ и Детска градина ,,Слънчево детство“, организирахме и открихме Коледен благотворителен базар в подкрепа на закупуването на нови книжки за детски отдел на библиотеката ни.
* Отделно от тази инициатива, организирахме и благотворителен базар с коледни картички, изработени от родители на деца с физически и ментални увреждания, съвместно с Комплекс за социални услуги. Събраните средства предадохме на директорката им.
* На 3 декември отправихме поздравителен адрес към всички членове на клуб на инвалида по повод Международния ден на хората с увреждания.
* На 13 декември , за високи творчески постижения на Младежки драматичен театър ,,Матей Икономов“, Сопот от участието им в Националния фестивал на любителските камерни и кафе-театри, гр. Свищов, получи грамота, медал и диплома
* На 28 декември с по чаша вино за зрителите, постановката ,,Хайде да убием Матилда“ с участието на Асен Блатечки и Николай Урумов бе предновогодишен подарък от общинат, в залата на читалището ни за всички жители на Сопот.

Всичко отчетено до тук не би могло да се осъществи без отговорната работа на Настоятелството и щатния екип на читалището, най-вече в лицето на неговия секретар Диана Кушева. Цялостната административната и творческа работа, както и поддържането на материалната база през отчетната година се крепи на всички тях. Изпълнението на всички указания на инспекцията по труда, на пожарна безопасност, добрата визия на библиотеката, на градините пред читалищната сграда, са плод на ежедневна грижа и мисля, че са от съществено значение за успешната читалищна дейност. Постоянният екип през годината наброява 5 щатни служители на позиции секретар, счетоводител на половин щат, двама библиотекари и хигиенист на половин щат. Имаме и хонорувани ръководители, като ръководителите народни танци за възрастни и деца, които през изтеклата година не осъществяваха пълноценно дейност, поради и което хонорари не са им заплащани. За сметка на това се извършиха неотложни технически дейности, касаещи поддръжката на материалния фонд на читалището. От собствените приходи бяха извършени ремонти - освен библиотеката се ремонтираха още пет стаи, коридора,

компютърната зала в библиотеката, тоалетните, част от покрива на читалището с помощта на „ВМЗ”ЕАД, ел. системата на читалището се преведе във вид, който удовлетворява пожарна безопасност и т.н. Повечето от извършените ремонти са видими за всички, които минават покрай сградата на читалището, или, които посещават библиотеката, или учебните курсове по английски език, музика, рисуване, които се провеждат в читалищната сграда. Има още много неща, които да се желаят и да се направят, но се надявам, че с времето и с активната дейност на всички ще имаме все по-добри резултати.

През отчетната година в стопанисването на наличното читалищно имущество няма нарушения. Води се необходимата отчетност. От вписването на новото ръководство на читалището през януари 2020г., освен, че се погасиха всички задължения на читалището към НАП, се води редовно счетоводство, всички плащания минават по банков път, с изключения на някои по-малки суми за които се издават съответно приходно-касови ордери или квитанции, както е с членския внос. И всички се отчитат. Редовно се подава информация към статистиката, към Министерство на културата, ежемесечно се плащат ЗО и ДОО осигуровки на щатните служители, подават се своевременно необходимите декларации, подават се дължимите към Община отчети и културни програми, както и ГФО, който се публикува своевременно в регистъра на ЮЛНЦ.

Благодарение на добрата отчетност, през изминалата година успяхме не само да извършим някои от ремонтите със собствени средства, но и да увеличим със 7% процента заплатите на служителите в читалището, които бяха с размер на минималната работна заплата или малко над нея. Радвам се, че успяхме да им дадем и коледни бонуси, които те си заслужиха с упоритата работа през изтеклата година, която доведе до резултати, които са видими за всички.

Настоятелството на читалище „Иван Вазов - 1871” Сопот, благодари на ръководството на Община Сопот за това, че през изтеклата година ни подкрепяха в различните дейности – както на чисто битово ниво като почистване на градините и площите около сградата на читалището, като осигуряваха хора и техника за почистването, през месеците април и декември, като през декември се наложи да се извърши сериозно почистване, поради струпани пред библиотеката ни и зад читалището части от хладилници, телевизори, матраци и др. През изтеклата година Читалището ни участваше съвместно с Община Сопот във всички културни събития и празници, касаещи града ни. Имаше и финансова подкрепа, като по повод на юнските празници на културата, бяха възнаградени парично съставите на НЧ ”Васил Левски” Карлово и НЧ”Иван Вазов-1871” Сопот; По случай Вазовите празници имаше парични награди и за самодейните състави към НЧ”Васил Левски – 1928”, с.Климент. Както посочих, бяха възнаградени и нашите самодейни състави. паричните награди бяха осигурени от ръководството на Община Сопот.

Настоятелството на читалище „Иван Вазов - 1871” Сопот благодари на „ВМЗ” ЕАД, град Сопот за извършения ремонт на част от покрива на читалищната сграда, като осигуриха както материалите, така и специалистите за ремонта.

Настоятелството на читалище „Иван Вазов - 1871” Сопот, благодари и на всички дарители на книги, като най-големите дарения са от Съюза на българските писатели и г-н Иван Гранитски - дарение на над 250 книги на съвременни български автори и класически произведения, за дарението на семейство Дойчеви от град Любимец – също над 250 книги, семейство Кънчеви от град Шумен, Банка ОББ- клон Карлово; Издателска къща „Захари Стоянов” и Издателска къща „Просвета”, Фондация „Детски книги” и издателство ,,Timelines”.

.

Дарение беше направено от г-жа Нели Пенева и г-н Евгени Пенев, с което дарение се подмени изгорелия герб на града ни, монтиран на централната сграда на читалището, като бе монтиран нов, бяха сменени и осветяващите го лампи.

Дарение беше направено и от г-жа Анелия Бочева, която дари 20 саксии, засадени с цветя за терасата на читалището. И още много други дарения, които макар и да не изброявам изрично в момента не са с по-малка тежест и не са с по-ниска оценка.

Настоятелството на читалище „Иван Вазов - 1871” Сопот, благодари и на всички редови членове, институции и родолюбиви сопотненци за оказаната подкрепа. Като в този случай искам да спомена изрично името на госпожа Бойка Райчанова. Няма случай да има нужда от някаква помощ и тя да не се е отзовала. Дали ще се прекопават градинки, или ще се садят цветя, или ще се коват пирони – тя винаги е насреща.

Независимо от трудната обстановка през последните две години, в която сме принудени да работим, всички вие, показвате, че духовната култура и изкуство в града ни няма да остане в историята. Всички тези прояви и дейности през изминалия отчетен период, категорично доказват съществуването на институцията Читалище и способностите на нейните самодейци и членове да я съхранят.

Председател на Настоятелството:

 Адвокат Антонина Цочева